Parter

Afgørelse



Parter

I de forenede sager T-492/13 og T-493/13,

Schmidt Spiele GmbH, Berlin (Tyskland), ved advokat T. Sommer,

sagsøger,

mod

Kontoret for Harmonisering i det Indre Marked (Varemærker og Design) (KHIM) ved A. Schifko, som befuldmægtiget,

sagsøgt,

angående en påstand om annullation af afgørelser truffet den 3. juli 2013 af Første Appelkammer ved Kontoret for Harmonisering i det Indre Marked (Varemærker og Design) (sagerne R 1767/2012-1 og R 1768/2012-1) vedrørende ansøgninger om registrering af figurtegn, der gengiver spilleplader, som EF-varemærker,

har

RETTEN (Første Afdeling)

sammensat af afdelingsformanden, H. Kanninen, og dommerne I. Pelikánová (refererende dommer) og E. Buttigieg,

justitssekretær: E. Coulon,

under henvisning til stævningerne, der blev indleveret til Rettens Justitskontor den 13. september 2013,

under henvisning til svarskriftet, der blev indleveret til Rettens Justitskontor den 29. november 2013,

under henvisning til afgørelsen af 9. januar 2014 om afvisning af tilladelse til indgivelse af en replik,

under henvisning til kendelsen afsagt den 11. november 2013, hvorved sagerne T-492/13 og T-493/13 blev forenet med henblik på den skriftlige forhandling, den mundtlige forhandling og dommen,

under henvisning til, at idet ingen af parterne har fremsat nogen anmodning om fastsættelse af et retsmøde inden for en frist af en måned, efter at det var forkyndt, at den skriftlige forhandling var afsluttet, og Retten derfor på grundlag af den refererende dommers rapport og i henhold til Rettens procesreglements artikel 135a har besluttet at træffe afgørelse, uden at retsforhandlingerne omfatter et mundtligt stadium,

afsagt følgende

Dom (1)

[ udelades ]

Parternes påstande

6. Sagsøgeren har nedlagt følgende påstande:

– De anfægtede afgørelser annulleres.

– Harmoniseringskontoret tilpligtes at betale sagens omkostninger.

7. Harmoniseringskontoret har nedlagt følgende påstande:

– Frifindelse.

– Sagsøgeren tilpligtes at betale sagens omkostninger.

Retlige bemærkninger

Om den omstændighed, at ingen af parterne har fremsat anmodning om fastsættelse af et retsmøde

8. I henhold til artikel 135a i Rettens procesreglement kan Retten efter indgivelsen af de i artikel 135, stk. 1, og eventuelt artikel 135, stk. 2 og 3, omhandlede processkrifter på grundlag af den refererende dommers rapport og efter at have hørt generaladvokaten og sagens parter beslutte at træffe afgørelse i sagen, uden at retsforhandlingerne omfatter et mundtligt stadium, medmindre en part fremsætter en anmodning, hvori det begrundes, hvorfor denne part ønsker at få lejlighed til at udtale sig. Anmodningen skal fremsættes inden for en frist af en måned, efter at det er forkyndt for parten, at den skriftlige forhandling er afsluttet.

9. I stævningerne har sagsøgeren anmodet Retten om afholdelse af et retsmøde, navnlig i betragtning af det nye i spørgsmålet om, hvorvidt en spilleplade kan registreres som varemærke. Denne anmodning kan imidlertid ikke tages i betragtning på grund af sin for tidlige fremsættelse, henset til bestemmelserne i procesreglementets artikel 135a.

10. Det følger således af den nævnte artikels ordlyd og opbygning, at anmodninger om retsmøde og Rettens undersøgelse af, om et sådant retsmøde kan være nyttigt, kun kan fremsættes efter afslutningen af den skriftlige forhandling, når parterne og Retten råder over alt materiale i sagen og alle parters argumenter med henblik på at kunne udtale sig om denne nytte. Indgivelsen af en anmodning om et retsmøde før forkyndelsen af, at den skriftlige forhandling er afsluttet, kan i øvrigt ikke begrundes med procesøkonomiske årsager, da Retten i overensstemmelse med procesreglementets artikel 135a efter afslutningen af den skriftlige forhandling under alle omstændigheder kun kan beslutte at træffe afgørelse, uden at retsforhandlingerne omfatter et mundtligt stadium, efter at have ladet parterne drage fordel af denne bestemmelse.

11. Endelig skal det bemærkes, at ved skrivelse af 13. januar 2014, hvori sagsøgeren blev meddelt afslag på sin anmodning om tilladelse til at indgive en replik, samt at den skriftlige forhandling var afsluttet, har Rettens justitssekretær henledt sagsøgerens opmærksomhed på bestemmelserne i procesreglementets artikel 135a og har anført, at fristen for en sådan anmodning kun løber én gang, hvilket er fra den nævnte forkyndelse. Sagsøgeren har imidlertid ikke indgivet en ny anmodning om fastsættelse af et retsmøde inden for fristen af en måned som fastsat i den nævnte bestemmelse.

12. Det er under disse omstændigheder, at Retten i medfør af procesreglementets artikel 135a har besluttet at træffe afgørelse, uden at retsforhandlingerne omfatter et mundtligt stadium.

[ udelades ]

(1) .

(1) – Der gengives kun de præmisser i nærværende dom, som Retten finder det relevant at offentliggøre.

Afgørelse

På grundlag af disse præmisser

udtaler og bestemmer

RETTEN (Første Afdeling):

1) Afgørelserne truffet den 3. juli 2013 af Første Appelkammer ved Kontoret for Harmonisering i det Indre Marked (Varemærker og Design) (sagerne R 767/2012-1 og R 1768/2012-1) annulleres, for så vidt som de afslår de af Schmidt Spiele GmbH indgivne klager for andre varer og tjenesteydelser end »computere«, »programmer til computerspil; programmer med videospil, der er lagret på kassetter, disks, cd-rom, bånd og minidisks«, »software til computere, [optaget]; computerprogrammer (der kan downloades); software til computere, [optaget]«, i klasse 9, »varer af papir og pap (indeholdt i klasse 16); farvetryk« i klasse 16, »spil [inklusive elektroniske spil og videospil], dog ikke som tilbehør til en ekstern skærm eller monitor«, »spillekort«, »brætspil; kortspil« »håndholdte apparater til elektroniske spil«, »selskabsspil« og »videospil til brug sammen med eksterne skærme eller monitorer« i klasse 28 og »underholdningsvirksomhed«, »organisering og ledelse af underholdningsbegivenheder« og »fremskaffelse af rekreative faciliteter« i klasse 41.

2) I øvrigt frifindes Harmoniseringskontoret.

3) Schmidt Spiele betaler halvdelen af Harmoniseringskontorets omkostninger og bærer halvdelen af sine egne omkostninger. Harmoniseringskontoret betaler halvdelen af Schmidt Spieles omkostninger og bærer halvdelen af sine egne omkostninger.